พาณิชย์ลดราคา ช่วยประชาชน Lot 11 ช่วยเหลือร้านอาหารที่ได้รับผลกระทบจากโควิด-19
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังการเปิดตัวโครงการ “พาณิชย์ลดราคา! ช่วยประชาชน” Lot 11 (Food Delivery) ว่า  ได้ประชุมร่วมกับแพลตฟอร์ม 5 แพลตฟอร์มที่ให้บริการ Food Delivery ได้แก่ Robinhood foodpanda Grab Gojek และ Lineman ตัวแทนร้านอาหารทั่วประเทศและผู้แทนสถาบันการเงิน 6 แห่ง เพื่อช่วยเหลือร้านอาหารที่ได้รับผลกระทบจากโควิด-19 และ ผู้บริโภคที่ซื้ออาหารผ่านแพลตฟอร์มต่างๆ โดยผู้ประกอบการร้านอาหารจะลดค่า GP ที่แพลตฟอร์มคิดกับร้านอาหารเหลือร้อยละ 25 จากเดิมเฉลี่ยร้อยละ 35-25 ยกเว้น Robinhood ไม่คิดค่า GP  และ foodpanda ไม่คิดค่า GP สำหรับร้านใหม่  สำหรับผู้บริโภค จะลดราคาอาหารที่ขายผ่านแพลตฟอร์มสูงสุดร้อยละ 60 และจะลดค่าขนส่งในช่วง 3-5 กิโลเมตรแรก ลดสูงสุดจาก 40 บาทเหลือ 0 บาท ยกเว้น  Lineman ที่ยังคิดค่าบริการโดยจะเริ่มตั้งแต่วันที่ 1-30 มิถุนายน 2564  ในพื้นที่กรุงเทพมหานครและปริมณฑล สำหรับค่า GP ส่วนค่าอาหารจะลดทั่วประเทศ โดยผู้ประกอบการแพลตฟอร์มจะสูญเสียรายได้ประมาณ 250-350 ล้านบาท และกระตุ้นเศรษฐกิจได้ไม่ต่ำกว่า 2,000 ล้านบาทนอกจากนี้ ได้จัดโครงการแมตช์ชิ่งเงินกู้ให้กับร้านอาหารทั่วประเทศ โดยกระทรวงฯ จะเป็นตัวกลางช่วยร้านอาหารให้สามารถเข้าถึงแหล่งเงินกู้ดอกเบี้ยต่ำและปลอดหลักทรัพย์ในบางกรณี  โดยสถาบันการเงินจะให้ข้อมูลกับร้านอาหารที่สนใจเข้าถึงแหล่งเงินกู้วันที่ 1-6 มิถุนายนนี้ในรูปแบบออนไลน์ และต่างจังหวัดจะให้พาณิชย์จังหวัดเป็นผู้ดำเนินการให้ร้านอาหารที่สนใจสอบถามข้อมูลจากสถาบันการเงิน ขณะเดียวกันจะจัดให้มีการจับแมตช์ชิ่งให้ยื่นเรื่องเพื่อขอกู้เงิน ตามเงื่อนไขทั้งแบบออฟไลน์และออนไลน์ ในวันที่ 7-20 มิถุนายน 2564 เพื่อช่วยให้ร้านอาหารได้มีโอกาสเข้าถึงแหล่งเงินกู้ดอกเบี้ยต่ำและปลอดหลักทรัพย์ในบางกรณี สำหรับร้านอาหารที่มีโอกาสเข้าถึงแหล่งเงินกู้ที่จดทะเบียนไว้ที่ กรมพัฒนาธุรกิจการค้ารวม 118,967 ร้าน